Zeci de agenți ai Penitenciarului Târgu-Jiu au protestat, joi dimineață, în fața sediului unității de detenție.
Principalele revendicări constau la majorarea nivelului de salarizare și plata unor drepturi salariale, cum ar fi actualizare normei de hrană, plata zilelor de sărbători legale lucrate.
"Cerem aplicarea în totalitate a Legii 153/2017, actualizarea drepturilor noastre în conformitate cu prevederile legale, respectiv actualizare normă de hrană, de echipare și a sporurilor la nivelul anului 2024. Deblocarea tuturor posturilor vacante și încadrarea acestora pentru a reduce deficitul de personal și a desfășura în condiții de siguranță misiunile operative. Guvernul României este dator structurii de apărare", a declarat Florin Șchiopu, președintele Federației Sindicatelor din Sistemul Penitenciar și lider sindical la Penitenciarul Târgu Jiu.
"Vom refuza munca suplimentară"
Acesta a precizat că protestele sunt declanșate pe perioadă nelimitată: "Declanșăm proteste pe timp nelimitat, până când ne vor respecta toate drepturile. Vom refuza munca suplimentară. Sunt sute de mii de ore suplimentare neplătite și zeci de mii de zile de concediu restante din 2022 – 2023. Am pus mai presus de noi și familiile noastre sistemul penitenciar și numai datorită acestui efort sistemul penitenciar a supraviețuit".